**Έκθεση του Διοικητικού Συμβουλίου της ΕΡΙΟΥΡΓΙΑ ΤΡΙΑ ΑΛΦΑ Α.Ε., σύμφωνα με τις παραγράφους 4.1.4.1.1 & 4.1.4.1.2 του Κανονισμού του Χρηματιστηρίου Αθηνών για Αύξηση Μετοχικού Κεφαλαίου.**

Το Διοικητικό Συμβούλιο της ΕΡΙΟΥΡΓΙΑ ΤΡΙΑ ΑΛΦΑ Α.Ε. (εφεξής «η Εταιρία») κατά τη συνεδρίαση της 15ης Δεκεμβρίου 2015, αποφάσισε να προτείνει στις Έκτακτες Γενικές Συνελεύσεις, των μετόχων της Εταιρίας, κατόχων κοινών και προνομιούχων μετοχών της 11ης Ιανουαρίου 2016 :

**α)** την έγκριση αύξησης του μετοχικού κεφαλαίου της εταιρίας με καταβολή μετρητών μέσω της έκδοσης νέων κοινών, άυλων, ονομαστικών μετά ψήφου μετοχών, με δικαίωμα προτίμησης υπέρ των παλαιών μετόχων, κατόχων κοινών και προνομιούχων μετοχών

**β)** την τροποποίηση του άρθρου 5 του Καταστατικού της Εταιρίας.

Η παρούσα έκθεση συντάσσεται για τους σκοπούς της ως άνω αύξησης, εντός των πλαισίων του Κανονισμού του Χ.Α. και θα υποβληθεί στις Έκτακτες Γενικές Συνελεύσεις των Μετόχων της Εταιρίας, κατόχων κοινών και προνομιούχων μετοχών της 11ης Ιανουαρίου 2016.

**Α. Απολογισμός χρήσης κεφαλαίων από την προηγούμενη αύξηση**

Εντός του 2013 ολοκληρώθηκε αύξηση μετοχικού κεφαλαίου, για την ενίσχυση της κεφαλαιακής επάρκειας της εταιρίας, για την αποπληρωμή δανεισμού και για την χρηματοδότηση της νέας δραστηριότητας της επένδυσης της εταιρίας σε ΑΠΕ (φωτοβολταϊκά πάρκα) η οποία αποφασίστηκε με τις από 10/9/2012 Γενικές Συνελεύσεις των μετόχων της εταιρίας, κατόχων κοινών και προνομιούχων μετοχών.

Η αύξηση του μετοχικού κεφαλαίου υπελήφθη σημαντικά του στόχου της, και αντί των 2.244.190 νέων κεφαλαίων, συγκεντρώθηκαν μόνο 1.134.830, διότι αντί των 793.000 μετοχών υπήρξε εγγραφή μόνον για 401.000 νέες κοινές ονομαστικές μετοχές. Από τον πίνακα των νέων μετοχών, προκύπτει ότι, πέραν της οικογένειας Μηνά Εφραίμογλου ελάχιστοι άλλοι μέτοχοι ενεγράφησαν. Έτσι, το μετοχικό κεφάλαιο της Εταιρίας ανήλθε κατά τη χρήση 2013 σε 2.861.130,00 Ευρώ, διαιρούμενο σε 766.000 κοινές, ονομαστικές μετά ψήφου μετοχές και 245.000 προνομιούχες, ονομαστικές άνευ ψήφου μετοχές, ονομαστικής αξίας 2,83 Ευρώ η καθεμία.

Συγκεκριμένα, τα αντληθέντα κεφάλαια της Αύξησης Μετοχικού Κεφαλαίου διατέθηκαν ως εξής:

|  |  |
| --- | --- |
| **ΠΙΝΑΚΑΣ ΧΡΗΣΗΣ ΚΕΦΑΛΑΙΩΝ** |  |
| **Σκοπός** | **Ποσά σε Ευρώ** |
| Αποπληρωμή Βραχυπρόθεσμων Τραπεζικών Υποχρεώσεων | 1.075.000,00 |
| Δαπάνες Έκδοσης | 37.820,22 |
| Κεφάλαιο κίνησης | 22.009,78 |
| **Σύνολο** | **1.134.830,00** |

**Β. Σκοπός διάθεσης των υπό άντληση κεφαλαίων**

Τα συνολικά κεφάλαια που θα συγκεντρωθούν από την προτεινόμενη αύξηση του μετοχικού κεφαλαίου με καταβολή μετρητών, θα διατεθούν κυρίως για την ενίσχυση της κεφαλαιακής επάρκειας της Εταιρίας και συγκεκριμένα για την αποπληρωμή υφιστάμενων βραχυπρόθεσμων τραπεζικών υποχρεώσεων της.

**Γ. Δηλώσεις βασικών μετόχων**

Οι βασικοί μέτοχοι (οικογένεια Εφραίμογλου) όπως ενημέρωσαν το Διοικητικό Συμβούλιο της Εταιρίας, προτίθενται να καλύψουν την αναλογία τους στη παρούσα αύξηση, καθώς και να διατηρήσουν το ποσοστό συμμετοχής τους στην Εταιρία, μέχρι: α) την ολοκλήρωση της αύξησης και την εισαγωγή προς διαπραγμάτευση των νέων μετοχών και β) εφόσον οι γενικότερες συνθήκες της κεφαλαιαγοράς το επιτρέψουν, για χρονικό διάστημα έξι (6) μηνών από την έναρξη διαπραγμάτευσης των νέων μετοχών που θα προκύψουν από τη παρούσα αύξηση μετοχικού κεφαλαίου.

**Δ. Τιμή διάθεσης**

Το ύψος της αύξησης του μετοχικού κεφαλαίου και η τιμή διάθεσης των νέων μετοχών θα καθοριστεί από τις Γενικές Συνελεύσεις των μετόχων. Όλως ενδεικτικώς αναφέρεται το ποσό των 1.110.000 ευρώ πλέον ή έλλατον, μέσω έκδοσης νέων κοινών, άυλων, ονομαστικών μετά ψήφου μετοχών, με δικαίωμα προτίμησης υπέρ των παλαιών μετόχων, κατόχων κοινών και προνομιούχων μετοχών, και λοιπούς όρους που θα αποφασιστούν από την Έκτακτες Γενικές Συνελεύσεις της 11ης Ιανουαρίου 2016, κατόπιν σχετικής εισήγησης του Διοικητικού Συμβουλίου.

**Αθήνα, 15 Δεκεμβρίου 2015**

**Το Διοικητικό Συμβούλιο της**

**ΕΡΙΟΥΡΓΙΑ ΤΡΙΑ ΑΛΦΑ Α.Ε.**